Zagreb, 16. studenog 2018.g.

**Z A P I S N I K**

sa **28. sjednice** Povjerenstva za odlučivanje o sukobu interesa održane dana 16. studenog 2018. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 27. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva poziva članove da se izjasne o tome da li prihvaćaju predloženi dnevni red. Članica Povjerenstva Tatijana Vučetić predlaže da se dnevni red dopuni s toč. 15. Davanje mišljenja u predmetu **M-144/18 na zahtjev dužnosnika JOSIPA LJEVARA, zamjenika općinskog načelnika Općine Krnjak,** Član Povjerenstva Davorin Ivanjek predlaže da se dnevni red dopuni s toč. 16. Davanje mišljenja u predmetu **M-138/18, ZLATKO UGRIN, zamjenik gradonačelnika Grada Siska.** Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tončica Božić kao izvjestiteljica u predmetu **P-379/17, dužnosnik FRANJO LUCIĆ, zastupnik u Hrvatskom saboru** iznosi predmet i navodi da je protiv dužnosnika pokrenut postupakzbog istovremenog obnašanja dužnosti i obavljanja funkcije člana Nadzornog odbora trgovačkog društva Građapromet d.o.o. Našice. Dužnosnik je u zakonom predviđenom roku dostavio očitovanje. Povjerenstvo je prikupilo svu relevantnu dokumentaciju.

Izvjestiteljica predlaže da se donese odluka kojom se utvrđuje da je dužnosnik počinio povredu čl. 14. st. 1. ZSSI-a istovremenim obnašanjem dužnosti zastupnika u Hrvatskom saboru i obavljanjem funkcije predsjednika Nadzornog odbora trgovačkog društva Građapromet d.o.o. Našice u razdoblju od 10. ožujka 2011. g., kada su stupile na snagu odredbe ZSSI-a, do 04. rujna 2017. g., kada je zaprimljena ostavka dužnosnika na obavljanje navedene funkcije. Za utvrđenu povredu predlaže sankciju u iznosu od 5.000,00 kuna, koja će se izvršiti u pet obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

**Utvrđuje se da se članica Povjerenstva Aleksandra Jozić-Ileković izuzela iz raspravljanja u navedenom predmetu i napustila sjednicu.**

Predsjednica Povjerenstva kao izvjestiteljica u predmetu **P-276/18, dužnosnica SONJA ČIKOTIĆ, zastupnica u Hrvatskom saboru,** iznosi predmet i navodi da je protiv dužnosnicepokrenut postupak zbog mogućeg primanja naknade za obavljanje funkcije predsjednice Upravnog vijeća Javne ustanove „Park prirode Papuk“, koja je proglašena ustanovom od posebnog državnog interesa, prije proteka roka od dvanaest mjeseci od dana prestanka obnašanja dužnosti. Na odluku o pokretanju postupka dužnosnica se očitovala u zakonom predviđenom roku i prikupljena je sva relevantna dokumentacija.

 Izvjestiteljica predlaže da se donese odluka kojom se utvrđuje da je dužnosnica počinila povredu čl. 14. s. 2. u vezi s člankom 20. st. 3. ZSSI-a jer je za obavljanje navedene funkcije primala naknadu. Predlaže se sankcija u iznosu od 2.000,00 kn.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

**Utvrđuje se da je sjednici ponovno pristupila članica Povjerenstva Aleksandra Jozić-Ileković.**

Član Povjerenstva Davorin Ivanjek kao izvjestitelj u predmetu **P-234/17, dužnosnik IVO DUJMIĆ, gradonačelnik Grada Opatije** iznosi predmet i navodi da je protiv dužnosnika pokrenut postupak zbog moguće povrede članka 18. st. 1. ZSSI-a, koja proizlazi iz propusta obavještavanja Povjerenstva o nastanku poslovnog odnosa između Grada Opatije i trgovačkog društva Marea d.o.o., u kojem je jedini imatelj udjela u vlasništvu bračni drug dužnosnika, koji je nastao izdavanjem koncesijskog odobrenja Vijeća za koncesijska odobrenja Grada Opatije, a odnosi se na djelatnost iznajmljivanja na plaži Ičići. Dužnosnik se očitovao i smatra da njegovo postupanje nije bilo protivno uputama Povjerenstva te da u navedenoj situaciji Povjerenstvo nije bilo nadležno postupati. Prikupljeni su svi relevantni podaci.

Izvjestitelj predlaže da se donese odluka kojom se utvrđuje povreda čl. 18. st. 1.ZSSI-a te predlaže sankciju u iznosu od 4000,00 kn plativu u 4 obroka te da se predmet dostavi nadležnom državnom odvjetništvu na dalje postupanje.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-194/18, dužnosnik EMIL PRISKIĆ, zamjenik gradonačelnika Grada Opatije,** iznosi predmet i navodi da je protiv dužnosnika pokrenut postupak zbog moguće povrede članka 14. st.1. ZSSI-a, koja proizlazi iz istovremenog obnašanja navedene javne dužnosti i obavljanja poslova upravljanja obrtom EPO obrt za usluge, Emil Priskić, Opatija. Dužnosnik se očitovao.

Izvjestiteljica predlaže da se donese odluka kojom se utvrđuje da je dužnosnik počinio povredu čl. 14. st. 1. ZSSI-a jer je iz prikupljenih podataka i dokumentacije utvrđeno da je za vrijeme obnašanja dužnosti zamjenika gradonačelnika, od stupanja na dužnost do prijenosa poslova upravljanja obrtom na poslovođu, obavljao poslove upravljanja u navedenom obrtu. Za utvrđenu povredu predlaže sankciju opomene.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Član Povjerenstva Davorin Ivanjek kao izvjestitelj u predmetu **P-211/17, dužnosnik FRANJO BUKAL, općinski načelnik Općine Orehovica,** iznosi predmet i navodi da je protiv dužnosnika pokrenut postupak zbog povrede čl. 5. ZSSI-a koja proizlazi donošenja odluka o isplati sredstava od strane Općine Orehovica Lovačkom društvu „Prepelica“ Mala Subotica, u kojem obavlja funkciju predsjednika udruge, te donošenja Odluke o programima i projektima kojima su odobrena financijska sredstva za 2017.g. i potpisivanja Ugovora o izravnoj dodjeli financijskih sredstava navedenoj udruzi. Dužnosnik se na odluku očitovao i prikupljena je sva relevantna dokumentacija.

Izvjestitelj predlaže da se donese odluka kojom se utvrđuje da je dužnosnik povrijedio odredbe čl. 5 ZSSI-a vezano za dio dodjele sredstava 2017.g. donošenjem odluke i potpisivanjem Ugovora na strani davatelja sredstava kao načelnik i na strani udruge kao korisnika sredstava.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Član Povjerenstva Davorin Ivanjek kao izvjestitelj u predmetu **P-229/17, dužnosnik MILAN KUJUNDŽIĆ, ministar zdravstva,** iznosi predmet i navodi da je protiv dužnosnika podnesena prijava u kojoj se navodi da u odnosu na njega postoji osnovana sumnja da je u ostvarivanju vlastitih interesa stvorio mrežu privatno i interesno povezanih osoba vezano za njihovo imenovanja odnosno postavljanja na određene položaje.

Izvjestitelj smatra da u navedenoj situaciji postoji sukob dva javna interesa te predlaže da se za Veroniku Laušin ispita situacija u posebnom predmetu s obzirom da je i ona dužnosnica.

Izvjestitelj predlaže da se donese odluka o nepokretanju postupka jer nije utvrđeno da je dužnosnik povrijedio odredbe ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tončica Božić kao izvjestiteljica u predmetu **P-399/17, dužnosnica ANKA MRAK-TARITAŠ, zastupnica u Hrvatskom saboru** iznosi predmet i navodi da je protiv dužnosnice podnesena prijava u kojoj se u bitnom ukazuje kako je dužnosnica kao ministrica graditeljstva i prostornog uređenja, za sanaciju stanja nakon poplave na području Vukovarsko-srijemske županije angažirala trgovačko društvo ING-GRAD d.o.o., koje je izvodilo i radove na adaptaciji nekretnine u vlasništvu dužnosnice i koje radove navodno imenovana dužnosnica nije platila. U postupku je utvrđeno da je ugovor između bračnog druga dužnosnice i trgovačkog društva ING-GRAD u svezi adaptacije stana sklopljen nakon što je imenovano trgovačko društvo zajedno s trgovačkim društvom MONTE-MONT d.o.o. iz Osijeka, kao zajednicom izvođača, odabrano za izvođača radova na području Vukovarsko-srijemske županije, u postupku koji je provodio APN.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Predsjednica Povjerenstva kao izvjestiteljica u predmetu **P-311/18, dužnosnik VLADIMIR FRESL, predsjednik Uprave trgovačkog društva Lipovica d.o.o.,** iznosi predmet i navodi da je predmet otvoren temeljem vlastitih saznanja Povjerenstva da je dužnosnik prije isteka godine nakon prestanka mandata postao predsjednik Uprave trgovačkog društva Lipovica.

Izvjestiteljica predlaže da se donese odluka o pokretanju postupka zbog moguće povrede čl. 14. st. 1. u svezi čl. 20. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-309/18, dužnosnik IVICA MALNAR, zamjenik gradonačelnika Grada Kutjeva** iznosi predmet i navodi da je isti otvoren temeljem vlastitih saznanja Povjerenstva jer je dužnosnik podnio Izvješće o imovinskom stanju povodom ponovnog imenovanja na istu dužnost u kojem je naveo kako je vlasnik obrta PPU Malnar. Navedeni obrt upisan je u Registar i nije navedeno da dužnosnik obrt vodi putem poslovođe.

Izvjestiteljica predlaže da se donese odluka o pokretanju postupka zbog moguće povrede čl. 14. st. 1. ZSSI-a, koja proizlazi iz obavljanja poslova upravljanja u navedenom obrtu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-393/17, dužnosnik KRUNOSLAV JURGEC, općinski načelnik Općine Donja Voća**, iznosi predmet i navodi da je protiv dužnosnika podnesena prijava općenitog karaktera o zapošljavanju općinske vijećnice. Od podnositelja je zatraženo da konkretizira situaciju na što je podnositelj odgovorio da mu konkretne činjenice nisu poznate. U postupku je utvrđeno da je Općina stupala u poslovni odnos s općinskom vijećnicom i to: natječaj, projekt EU, ugovor međunarodni- koordinatorica za projekte i ugovor o djelu vezan za poslove računovodstva. U postupku je utvrđeno da su svi poslovi dobiveni na temelju provedenih natječaja na prijedlog Komisije odnosno Povjerenstva.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-319/18, dužnosnik MATE JERKOVIĆ, zamjenik općinskog načelnika Općine Runovići** iznosi predmet i navodi da je dužnosnik Povjerenstvu podnio Izvješće o imovinskom stanju dužnosnika povodom stupanja na dužnost. Uvidom u dostavljeno izvješće Povjerenstvo je utvrdilo kako je dužnosnik pod rubrikom „Poslovni udjeli, dionice i vrijednosni papiri u poslovnim subjektima“ naveo kako je 100% vlasnik trgovačkog društva JERKOVIĆ-PROMET d.o.o. te da prijenos prava nije izvršen. Na traženje Povjerenstva Općina Runovići je dostavila očitovanje u kojem je navedeno kako je od dana stupanja na dužnost Mate Jerkovića, Općina Runovići stupala u poslovne odnose sa društvom JEROKOVIĆ-PROMET d.o.o. na način da je izdana Narudžbenica 20. prosinca 2017.g. za prigodne Božićne darove za vijećnike u iznosu od 1.753,50 kn te da je predmetni račun podmiren 1.veljače 2018.g.

Izvjestiteljica predlaže da se donese odluka o pokretanju postupka zbog moguće povrede čl. 14. st. 1, čl. 16. st. 1. i čl. 17. st. 1. ZSSI-a

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-349/18, dužnosnik ANTONIO VUČETIĆ, zamjenik općinskog načelnika Općine Vir,** iznosi predmet i navodi da je Povjerenstvo otvorilo predmet temeljem vlastitih saznanja i uvida u Izvješće o imovinskom stanju dužnosnika povodom stupanja na dužnost zamjenika općinskog načelnika Općine Vir. Uvidom u dostavljeno izvješće Povjerenstvo je utvrdilo kako je dužnosnik pod rubrikom „Poslovni udjeli, dionice i vrijednosni papiri u poslovnim subjektima“ naveo kako je 100% vlasnik trgovačkog društva CANTITO d.o.o. te da prijenos prava nije izvršen.

Izvjestiteljica predlaže da se donese odluka o pokretanju postupka zbog moguće povrede čl. 14. st. 1. i čl. 16. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Članica Povjerenstva Tončica Božić kao izvjestiteljica u predmetu **M-126/18, na zahtjev dužnosnika RIKARDA STARAJA, općinskog načelnika Općine Mošćenička Draga,** iznosi predmet i navodi da je dužnosnik podnio zahtjev za mišljenjem Povjerenstvu u kojem navodi kako na građevinskom zemljištu u Mošćeničkoj Dragi, koje je u većinskom njegovom vlasništvu, ima namjeru rekonstruirati poslovnu građevinu u obiteljsku kuću i izgraditi bazen, a taj geodetski projekt uključivao bio i dio katastarske čestice od 30 m² koja je u vlasništvu Općine Mošćenička Draga. Stoga je dužnosnik podnio zahtjev za davanje suglasnosti za dobivanje građevinske dozvole za nekretnine u svom vlasništvu, ali i u odnosu na nekretninu u vlasništvu Općine Mošćenička Draga, uz napomenu kako je spreman po dobivanju građevinske dozvole otkupiti dio nekretnine od 30 m² koja je u vlasništvu Općine Mošćenička Draga, koja bi na temelju parcelacije trebala biti sastavni dio novoformiranog građevinskog zemljišta. Kako dužnosnik obnaša javnu dužnost općinskog načelnika Općine Mošćenička Draga, a odlučivanje o zahtjevu za davanje suglasnosti za ishođenje građevinske dozvole je u nadležnosti općinskog načelnika, dok je odlučivanje o zahtjevu za kupnju nekretnine u nadležnosti Općinskog vijeća, dužnosnik Rikardo Staraj traži mišljenje Povjerenstva o načinu postupanju u odnosu na navedeno.

Izvjestiteljica predlaže da se donese mišljenje da dužnosnik može zatražiti suglasnost od Općine da bi na nekretnini u njegovom vlasništvu i vlasništvu općine mogao izgraditi objekt. Tu činjenicu treba deklarirat na internetskoj stranici općine i da se izuzme iz sudjelovanja u postupku. Ukoliko bude imao interes da kupi nekretninu treba ga obvezati da bude raspisan javni natječaj i to u nekom dnevnom tisku i ukoliko bude potrebna parcelacija da kupac snosi troškove.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Predsjednica Povjerenstva kao izvjestiteljica u predmetu **M-141/18, na zahtjev dužnosnika TOMISLAVA BULIĆA, gradonačelnika Grada Benkovca,** iznosi predmet i navodi da je dužnosnik podnio zahtjev za mišljenjem u kojem ističe da je njegova supruga, kao nositeljica OPG-a čiji je dužnosnik član, podnijela zahtjev za odobrenjem kredita HBOR-a te joj je odobreno sufinanciranje u iznosu od 50% vrijednosti planirane investicije. Dužnosnik nadalje navodi da dužnost gradonačelnika Grada Benkovca obnaša kao volonter te da nije u odnosu srodstva s osobama koje obavljaju funkcije u tijelima HBOR-a. Dužnosnik od Povjerenstva traži mišljenje predstavljaju li navedene okolnosti sukob interesa.

Izvjestiteljica predlaže da se donese mišljenje da sukladno odredbama ZSSI-a, nema zapreke da OPG čija nositeljica je supruga dužnosnika podnese kreditni zahtjev Hrvatskoj banci za obnovu i razvoj niti da nadležno tijelo HBOR-a, sukladno svojim ovlastima i internim pravilima, podneseni kreditni zahtjev odobri te sklopi ugovor o dodjeli kredita s navedenim poslovnim subjektom. Ukoliko dođe do sklapanja ugovora o kreditu između HBOR-a i OPG-a čija nositeljica je supruga dužnosnika, dužnosnik je obvezan navedenu okolnost, kao i eventualne druge bitne promjene u imovinskom stanju nastale povodom realizacije predmetnog kredita, navesti u izvješću o imovinskom stanju, istekom godine u kojoj je do navedenih promjena došlo.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-144/18, na zahtjev dužnosnika JOSIPA LJEVARA, zamjenika općinskog načelnika Općine Krnjak,** iznosi predmet i navodi da je dužnosnik podnio zahtjev za mišljenjem u kojemnavodi kako obnaša dužnost zamjenika općinskog načelnika Općine Krnjak te je istovremeno i vlasnik OPG-a. Dužnosnik se s OPG-om prijavio na raspisani natječaj Ministarstva poljoprivrede sa projektom koji je ocijenjen pozitivno te su mu odobrena nepovratna sredstva kao potpora u visini od 75.000 kn. Na traženje Povjerenstva dužnosnik je dostavio dopunu u kojem je specificirao o kojem se Natječaju radi. Dužnosnik je u prilogu dopune dostavio relevantnu dokumentaciju iz koje pro izlazi da se s OPG-om Ljevar Josip prijavio na Natječaj za financiranje projekata u 2018.g. prema Programu za financiranje projekata lokalne infrastrukture i ruralnog razvoja na područjima naseljenim pripadnicima nacionalnih manjina (u daljnjem tekstu: Natječaj).

Izvjestiteljica predlaže da se donese mišljenje da nema zapreke, u smislu odredbi ZSSI-a, da se OPG Josipa Ljevara, prijavi i sudjeluje na Natječaju za financiranje projekata u 2018.g. prema Programu za financiranje projekata lokalne infrastrukture i ruralnog razvoja na područjima naseljenim pripadnicima nacionalnih manjina. Navedena okolnost sama po sebi ne predstavlja sukob interesa dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Prelazi se na raspravljanje o 16. točci dnevnog reda.**

Član Povjerenstva Davorin Ivanjek kao izvjestitelj u predmetu **M-138/18, na zahtjev dužnosnika ZLATKA UGRINA, zamjenika gradonačelnika Grada Sinja,** iznosi predmet i navodi da je dužnosnik podnio zahtjev u kojem traži mišljenje Povjerenstva može li za vrijeme obnašanja dužnosti zamjenika gradonačelnika Grada Sinja, koju dužnost obnaša profesionalno u zasnovanom radnom odnosu, na temelju sklopljenog ugovora o djelu ili sličnog ugovora poslovnim subjektima pružati usluge savjetovanja iz područja financija. Dužnosnik napominje da poslovni subjekti kojima bi pružao usluge savjetovanja nisu u poslovnom odnosu s Gradom Sinjom niti da postoji bilo koja druga povezanost istih s Gradom Sinjom. Na zahtjev Povjerenstva, dužnosnik je dostavio dopunu u kojoj navodi da bi navedene poslove savjetovanja obavljao u razdoblju od 7 mjeseci, i to od kraja 2018.g. ili s početkom 2019.g., maksimalno do 6 sati tjedno te da ne posjeduje nacrt ugovora o djelu na temelju kojeg bi obavljao iste poslove.

Izvjestitelj predlaže da se donese mišljenje da dužnosnik može za vrijeme profesionalnog obnašanja navedene dužnosti povremeno i privremeno obavljati poslove savjetnika iz područja financija u razdoblju do 7 mjeseci i s učestalosti od 6 sati tjedno. Dužan Povjerenstvu podnijeti izvješće o imovinskom stanju u kojem će istekom godine navesti podatke o isplaćenim prihodima od obavljanja djelatnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,45 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**